**ПРОТОКОЛ № 44/04.02.2024 г.**

от заседание на Общинска избирателна комисия, назначена от ЦИК с Решение №2295-МИ от 08.09.2023 г., състояло се на 04.02.2024 г. от 15:00 часа в гр. Червен бряг, ул. „Антим I ” №1, в сградата на Общинска администрация-Червен бряг.

Присъстващи: 11 члена на ОИК – Червен бряг

Отсъстващи: 0 члена на ОИК – Червен бряг

Налице е необходимият кворум по чл.85, ал.3 от ИК, настоящото заседание е редовно и комисията може да приема законосъобразни решения. Същото протече при следния

ДНЕВЕН РЕД:

1. Уведомяване за **УКАЗ № 11 на** Президент на Републиката: **Румен Радев, издаден на** основание чл. 98, т. 1 от Конституцията на Република България във връзка с чл. 466 от Изборния кодекс, с който се постановява насрочване на нов избор за кмет на кметство Глава, община Червен бряг, област Плевен, на 23 юни 2024 г., издаден в София на 23 януари 2024 г.
2. Разни.

Председателят на Общинска избирателна комисия Червен бряг прочете и подложи на гласуване дневния ред на заседанието:

**Поименно гласуване на присъствалите:**

|  |  |
| --- | --- |
| Състав на Общинска избирателна комисия Червен бряг | Гласуване на дневен ред |
| Теодора Василева Василева-Тодорова | ЗА |
| Радослава Бориславова Радкова-Ангелова | ЗА |
| Моника Георгиева Найденова | ЗА |
| Вергиния Братанова Василева | ЗА |
| Нина Йорданова Петкова | ЗА |
| Сашка Костадинова Христова | ЗА |
| Петя Радославова Иванова | ЗА |
| Веселка Иванова Велчева | ЗА |
| Светозар Георгиев Милчев | ЗА |
| Мариета Георгиева Пешева | ЗА |
| Даниела Танова Санкова | ЗА |

***Гласували „ЗА” 11 членове / Гласували „ПРОТИВ” – няма***

***Приема за разглеждане обявения дневен ред.***

1. **По т.1. Председателят на комисията докладва УКАЗ № 11 на** Президент на Републиката: **Румен Радев, издаден на** основание чл. 98, т. 1 от Конституцията на Република България във връзка с чл. 466 от Изборния кодекс, с който се постановява насрочване на нов избор за кмет на кметство Глава, община Червен бряг, област Плевен, на 23 юни 2024 г., издаден в София на 23 януари 2024 г.

**По т.2. Председателят на комисията докладва** Решение № 2940-МИ/18.01.2024 г. на ЦИК, с което са определени възнагражденията на членовете на ОИК, СИК/ПСИК и специалисти за произвеждане на частични и нови избори за общински съветници и за кметове. Всички присъстващи членове на заседанието на ОИК – Червен бряг изразиха несъгласие с така приетото решение на ЦИК, цитирано по-горе и единодушно се взе решение да се изготви писмо до ЦИК, в което подробно да се изложат доводи, че размерът на определените възнаграждения е необосновано нисък, предвид икономическата обстановка в страната. Изготви се писмо с гореописаните доводи, което се подписа от всички членове на комисията. В тази връзка бяха проведени телефонни разговори с колеги от ОИК в страната, където ще се произвеждат частични и нови избори, като от страна на ОИК – Червен бряг е изготвено следното писмо до ЦИК с искане за изменение на размера на така предложените и гласувани възнаграждения на ОИК, а именно: Със свое Решение № 2940-МИ/18.01.2024 г., ЦИК е определила възнагражденията на членовете на ОИК, СИК/ПСИК и специалисти за произвеждане на частични и нови избори за общински съветници и за кметове. Видно от същото е следното:

В т. 2 е определено месечно възнаграждение на членовете на ОИК за подготовка и произвеждане на частични и нови избори за кметове на кметства, както следва:

Председател                                             - 770 лева

Заместник-председател                         - 700 лева

Секретар                                                   - 700 лева

Член                                                           - 650 лева

В т. 3 е определено еднократно възнаграждение на членовете на СИК/ПСИК за произвеждане на частични и нови избори за общински съветници или кметове, както следва:

Председател                                             - 210 лева

Заместник-председател                         - 205 лева

Секретар                                                   - 205 лева

Член                                                           - 195 лева

С друго свое Решение № 1135-МИ/14.04.2022 г., ЦИК е определила възнагражденията на членовете на ОИК, СИК/ПСИК и специалисти за произвеждане на частични избори за кметове през 2022 г.

В т. 2 е определено месечно възнаграждение на членовете на ОИК за подготовка и произвеждане на частични избори за кметове на кметства, съгласно методиката – приложение към решението, както следва:

Председател                            - 720 лева

Заместник-председател           - 648 лева

Секретар                                  - 648 лева

Член                                         - 612 лева

В т. 3 е определено еднократно възнаграждение на членовете на СИК/ПСИК за произвеждане на частични избори за кметове, съгласно методиката – приложение към решението, както следва:

Председател                            - 76 лева

Заместник-председател           - 68 лева

Секретар                                  - 68 лева

Член                                         - 64 лева

При направена съпоставка в размера на предвидените възнаграждения за ОИК и съответно за СИК/ПСИК, недоумение буди фактът, как за този дълъг период от близо 2 години, възнагражденията на членовете на ОИК се увеличават средно с 50 лв., а тези на СИК/ПСИК с повече от 130 лв. В тази връзка считаме, че така определените размери на възнагражденията на ОИК не са справедливо определени, като освен това следва да бъдат взети под внимание и инфлационните процеси в България през последните две години, които бяха изключително интензивни.

След резкия скок на цените през 2022 г. през миналата ръстът на потребителските цени във всички сектори продължи. Тенденцията обаче беше на забавяне на темпа - от 16.7% през януари инфлацията падна до 4.7% през декември - почти толкова бързо, колкото се покачи преди това.

Така според статистиката средногодишната инфлация за 2023 г. възлиза на 9.5% при 15.3% през 2022 г. [Прогнозите са и тази година ценовото напрежение да продължи да се успокоява](https://www.capital.bg/politika_i_ikonomika/redakcionni_komentari/2024/01/05/4572179_20_prognozi_za_bulgariia_i_sveta/#5), но не толкова бързо, колкото досега, а здравословните нива от около 2% вероятно няма скоро да бъдат достигнати.

За 2023 г. средно най-много са поскъпнали храните, както и услугите на ресторанти и хотели (съответно с 13.7% и 13.5% средногодишно). Тъй като обаче именно храните представляват най-голям дял от разходите на домакинствата - над 30%, повечето хора останаха с усещане за доста по-висока инфлация, отколкото официално отчита статистиката.

Освен това, **ПМС № 37 ОТ 24 МАРТ 2022 Г. за определяне размера на минималната работна заплата за страната, член единствен гласи:** (1) Определя от 1 април 2022 г. размер на минималната месечна работна заплата за страната 710 лв. и на минималната часова работна заплата 4,29 лв. при нормална продължителност на работното време 8 часа и при 5-дневна работна седмица.

(2) Размерът на минималната месечна работна заплата по ал. 1 се определя за пълен работен месец.

Освен това, **ПМС № 193 ОТ 12 ОКТОМВРИ 2023 Г. за определяне размера на минималната работна заплата за страната, член единствен гласи:** (1) Определя от 1 януари 2024 г. размер на минималната месечна работна заплата за страната 933 лв. и на минималната часова работна заплата 5,58 лв. при нормална продължителност на работното време 8 часа и при 5-дневна работна седмица.

(2) Размерът на минималната месечна работна заплата по ал. 1 се определя за пълен работен месец.

Безспорно е, че размерът на МРЗ се определя за нормална продължителност на работното време при 5 дневна работна седмица.

В така гласуваното и прието Решение № 2940-МИ/18.01.2024 г. на ЦИК, определените размери на възнагражденията на членовете на ОИК, СИК/ПСИК и специалисти за произвеждане на частични и нови избори за общински съветници и за кметове, са далеч по-ниски и от размера на минималната работна заплата за страната.

И не на последно място, следва да се вземат предвид изискванията към членовете

на ОИК и техните права и задължения, съгласно разпоредбите на ИК – чл. 76 до чл. 88 от ИК, а именно: за членове на общинската избирателна комисия се назначават лица с висше образование и е препоръчително да са юристи; членовете на общинската избирателна комисия се освобождават от служебните или трудовите им задължения за времето, необходимо за участието им в комисията, като за това време те ползват по свой избор неплатен служебен отпуск, който се признава за трудов или служебен стаж, или по тяхно искане - полагащия им се платен годишен отпуск. Също така, съгласно чл. 77, ал. 2 от ИК при изпълнение на своите правомощия членовете на общинската избирателна комисия са длъжностни лица по смисъла на Наказателния кодекс и т.н..

Предвид всичко гореизложено, ОИК – Червен бряг изразява следното становище: Заявяваме, че в случай, че ЦИК не измени своето Решение № 2940-МИ/18.01.2024 г. и не определи възнаграждения съответни на инфлационните процеси към 2024г., членовете на ОИК – Червен бряг ще подадат колективна оставка.

С оглед гореизложеното, считаме, че при определяне на възнагражденията на членовете на ОИК, СИК/ПСИК и специалисти за произвеждане на частични и нови избори за общински съветници и за кметове през 2024 г., следва да бъдат отчетени резултатите на инфлацията, при която съществено бяха увеличени цените на основните стоки и материали, като размерите бъдат съобразени с икономическата обстановка в страната. В същото време считаме, че е налице възникнала необходимост от изменение на размера на така предложените и гласувани възнаграждения на ОИК, предвид изложените твърдения и мотиви в настоящото писмо.

ОИК – Червен бряг реши, описаното по-горе писмо да се изпрати на ЦИК.

**Председател:**

/Теодора Василева Василева-Тодорова/

**СЕКРЕТАР :**

/Сашка Костадинова Христова/